Skeet wen nóg ’n strooppot teen Anderson | Netwerk24
Kevin Anderson kry nie die beseringspook afgeskud in 2019 nie. Foto: Getty Images
Dié Suid-Afrikaanse tennisspeler het beplan om vandeesweek in die Winston-Salem-toernooi in Noord-Carolina waardevolle tyd op die baan deur te bring, maar het die organiseerders Vrydag laat weet dat sy knie nog nie herstel het nie.
Anderson glo nie hy sou mededingend genoeg kon wees om die titel te wen nie en wou daarom nie ’n ander speler van die kans ontneem om sy beste te lewer nie.
Sou dié langeraat wel volgende week in New York aantree, sal hy baie verroes wees.
Sy laaste wedstryd was immers sy nederlaag in die derde ronde van Wimbledon teen die Argentyn Guido Pella op 5 Julie.
Voor daardie kragmeting het hy lank las gehad van ’n elmboogbesering. Sedertdien is dit weer sy knie wat hom opkeil en moes hy die afgelope maand ook noodgedwonge aan die Washington Ope en toernooi om die Rogersbeker in Montreal onttrek.
Waar Anderson in Februarie nog die vyfde plek op die wêreldranglys beklee het, het die 33-jarige oud-Johannesburger nou tot in die 17de plek gegly. Dit sal meebring dat hy vroeg in die Amerikaanse Ope reeds moeiliker teenstanders gaan moet pak.
Anderson se jong landgenoot Lloyd Harris se voorbereiding vir die Amerikaanse Ope verloop intussen baie vlotter.
I’m sorry to not be coming next week to @WSOpen but I need to give my injury a little more time to recover. Thanks to the tournament for the wildcard and your support ??
— Kevin Anderson (@KAndersonATP) August 16, 2019
Dié Kapenaar het Jaume Munar van Spanje in die eerste ronde van die Winston-Salem-toernooi in drie stelle (7-6, 4-6, 6-1) tot oorgawe gedwing.
Hy kom nou in die tweede ronde teen Casper Ruud van Noorweë te staan.
Die 22-jarige Harris is tans 99ste op die wêreldranglys en was verlede maand al so hoog soos die 82ste plek. – Sportredaksie, atpworldtour.com
Meer oor: Kevin Anderson | Tennis | Amerikaanse Ope